RESOLUCIÓN do 24 de maio de 2005 pola que se delegan competencias e sinatura no vicerreitor de Ferrol e Relación Universidade-Empresa.
UNIVERSIDADE DA CORUÑA — III. OUTRAS DISPOSICIÓNS — 23/06/2005

Antecedentes.
1. O incremento dos asuntos encomendados ao reitor da universidade, unido ás funcións de representación e de dirección da institución universitaria, fai necesario delegar competencias e sinatura noutros órganos universitarios, principalmente nos vicerreitores, que deben asumir en primeira instancia as decisións e asinar os actos administrativos nas materias da súa competencia, coas excepcións pertinentes e sen prexuízo do dereito de advocación do reitor en calquera momento.
2. Por outro lado, a existencia na Universidade da Coruña do campus de Ferrol exixe unha maior delegación de competencias e de sinatura na figura do seu vicerreitor, co fin de conseguir unha maior axilidade e eficacia na xestión no seu ámbito territorial e funcional.
Consideracións legais e técnicas.
1. O artigo 20 da Lei 6/2001, do 21 de decembro, orgánica de universidades (LOU) atribúelle ao reitor da universidade a maior parte das competencias que a autonomía universitaria lles confire aos órganos universitarios, e no artigo 36 dos estatutos da Universidade da Coruña, aprobados polo Decreto 101/2004, do 13 de maio, determínanse de xeito específico as competencias do reitor. Así mesmo, o artigo 37 dos estatutos da Universidade da Coruña indica que aos vicerreitores lles corresponderá coordinar e dirixir as actividades no ámbito funcional ou xeográfico que se lles encomende, baixo a autoridade do reitor, e que este deberá determinar o número, a denominación e o ámbito de competencia dos vicerreitores, dos cales un terá as funcións de coordinación do campus de Ferrol.
2. A Lei de réxime xurídico das administración públicas e do procedemento administrativo común regula a delegación de sinatura no seu artigo 16, e establece que os titulares dos órganos administrativos poderán, en materia da súa competencia, delegar a sinatura das súas resolucións e dos seus actos administrativos aos titulares dos órganos ou unidades administrativas que deles dependan, dentro dos límites establecidos no artigo 13 desa lei, que regula a delegación de competencias. Pola súa banda, o artigo 13 regula a delegación de competencias e dispón que os órganos administrativos poderán delegar o exercicio das competencias que teñan atribuídas noutros órganos da mesma Administración e, así mesmo, establece os requisitos.
De conformidade con todo o que se indica, esta reitoría resolve:
Delegar competencias e a sinatura no vicerreitor de Ferrol e Relación Universidade-Empresa consonte o disposto a continuación:
Delegación de competencias.
O vicerreitor de Ferrol e Relación Universidade-Empresa exercerá en ausencia do reitor a representación ordinaria da Universidade da Coruña no campus de Ferrol ante os poderes públicos e ante toda clase de persoas ou entidades públicas ou privadas. En ausencia do reitor presidirá os actos universitarios a que concorra no campus de Ferrol, sen prexuízo do que dispón a normativa estatal e, se for o caso, a autonómica ou a propia da Universidade sobre precedencias.
Tamén exercerá as competencias propias da Relación Universidade-Empresa, que inclúe a de asinar os documentos necesarios para o efecto, así como a coordinación e a dirección dos servizos da súa competencia. Poderá realizar todo tipo de actos de xestión, de comunicación e de trámite en materias propias da Relación Universidade-Empresa, e correspóndelle en particular o seguinte:
-A xestión de todos os centros tecnolóxicos da universidade.
-A xestión dos programas de autoemprego, de orientación laboral, de emprendedores, de viveiro de empresas e de calquera outro programa dentro da área de universidade-Empresa, promovido ben pola Universidade, ben por calquera administración pública ou institución privada.
-O apoio e a promoción da capacitación para a inserción laboral do alumnado, así como a información e a orientación para a transición ao ámbito laboral.
Será competente para autorizar o gasto, dispor do gasto, recoñecer obrigas e propor pagamentos en execución dos orzamentos da universidade nas materias delegadas.
Será competente para facer os seguimentos dos convenios que se asinen con outras administracións, con outras universidades nacionais ou estranxeiras ou con institucións públicas ou privadas en materias que afecten ao campus de Ferrol ou á área de Relación Universidade-Empresa.
Coordinará cos/coas demais vicerreitores/as os asuntos que afecten ao campus de Ferrol e á área de Relación Universidade-Empresa. Impulsará, dirixirá, coordinará e controlará a actividade dos servizos correspondentes á súa área xeográfica e á súa competencia, en coordinación cos/coas demais vicerreitores/as, especialmente en materias obxecto de desconcentración e, sen prexuízo, de ser o caso, das competencias propias do xefe de persoal. En particular impulsará o desenvolvemento do campus de Ferrol en materia de titulacións, de investigación, de docencia, de xestión administrativa e de extensión universitaria e as infraestruturas do campus de Ferrol, sen prexuízo de que os actos executivos que se deriven da súa actuación correspondan ao reitor ou ao vicerreitor/a en quen delegar.
Delegación da sinatura.
Delégase a sinatura de convenios con outras administracións, con outras universidades nacionais ou estranxeiras ou con institucións públicas ou privadas en materias que afecten ao campus de Ferrol ou á área de Relación Universidade-Empresa, sempre que se axusten aos termos que estableza a normativa sobre convenios que aprobe a universidade despois do informe de legalidade, o informe económico e o informe de todas as áreas e servizos implicados, segundo o alcance das obrigas que asuma a universidade.
Delégase a sinatura das solicitudes de proxectos PETRI (Proxectos Europeos de Transferencia de Resultados de Investigación), así como doutros proxectos de investigación europeos, estatais, autonómicos ou doutras administracións públicas ou privadas que sexan presentados polos membros do PDI ou do PAS, estudantes, bolseiros/as ou calquera outro persoal que desenvolva a súa actividade no campus de Ferrol, agás que proceda unha tramitación unificada.
Nas resolucións e nos actos, que se asinen por delegación, farase constar expresamente esta circunstancia.
En ningún caso poderán delegarse as competencias que se delegan nesta resolución, sen prexuízo da posibilidade de delegación expresa da sinatura ou da realización das encomendas de xestión que se consideraren pertinentes. En calquera momento o reitor pode reclamar para si o coñecemento de cantos asuntos considere oportunos en relación coas atribucións que delegou.
Quedarán sen efecto cantas resolucións se ditasen con anterioridade en materia de encomenda de xestión ou de delegación de competencias ou de sinatura a favor do vicerreitor de Ferrol, no momento da sinatura desta resolución.
A Coruña, 24 de maio de 2005.
José María Barja Pérez
Reitor da Universidade da Coruña
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA